Cheetah span sosiale media in vir beter wêreld | Netwerk24
Deur Marnus Kok 23 Junie 2020 20:30
Rhyno Smith in aksie vir die Cheetahs tydens 'n Pro14-wedstryd in 2019 in Bloemfontein. Foto: Gallo Images
Die veelsydige Cheetah-agterspeler Rhyno Smith het 'n uitdaging aan diegene wat hom volg op sosiale media gestel en glo dat dié platform gebruik moet word om van die lewe se vraagstukke te takel.
Smith (27) het op Instagram en Facebook 'n video geplaas waar hy in die Toyota-stadion in Bloemfontein van digby die kantlyn af pale toe skop.
Eers is daar 'n stelskop met die regtervoet, dan 'n skepskop met die regtervoet en dan twee met die linkervoet. Drie van die skoppe is oor en hy daag volgelinge uit om daarop te verbeter.
"Dit is eintlik om interaksie tussen myself en my volgelinge te skep. Ek het opgemerk in die laaste vier of vyf jaar wat ek Instagram het, dat die meeste van my volgelinge dit geniet as ek sulke dinge, soos 'n vaardigheid of toertjie, tentoonstel.
"So, ek het gedink dit is 'n goeie manier om interaksie te skep en hulle in die proses uit te daag. Sodra 'n paar mense dit reggekry het, is die plan om 'n nog moeiliker uitdaging te skep.
"Op hierdie stadium het niemand die uitdaging voltooi nie, so ek sal dit 'n week of so gee en dan aanbeweeg. Ek het wel baie terugvoering van mense gekry, wat sê dat hulle die uitdaging aanvaar," sê Smith.
Challenge 1 See if you can better my attempt and go 4/4. Two with the left and two with the right. First to tag me in their post gets a mention in my next challenge video. No edits, no songs. One video clip. I Will try to level up the difficulty of the next challenge every time. Remember to tag me. PS - if anyone gets their dad to complete this challenge, I will get my dad involved with one of the future challenges. @underarmour @lukejacobs10 @pro14official @cheetahsrugby #theonlywayisthrough #literally
A post shared by Rhyno Smith (@smithrhyno) on Jun 21, 2020 at 2:06am PDT
Dié voormalige Blitsbok, wat met 'n rapsie meer as 3 200 volgelinge op Instagram spog, glo sosiale media kan aangewend word om die wêreld 'n beter plek te maak.
"Dit is belangrik dat beroepsrugbyspelers en diegene wat 'n platform soos sosiale media het, dit gebruik om positiewe boodskappe uit te stuur. Nie net boodskappe van bemoediging nie, maar ook om van die lewe se ernstiger vraagstukke te takel.
"Waar mense hul platform gebruik om 'n boodskap daarbuite te kry, word die wêreld skielik baie bewus van hierdie of daardie probleem," sê hy.
Hoewel Smith slyp vir wanneer die rugbyseisoen in die afsienbare toekoms hervat, is dit vir hom belangrik om 'n balans in die lewe te hê – waar rugby nie oorheersend is nie.
"Ek en my vrou (Nadia) hou daarvan om nou en dan na 'n rolprent te kyk, ek leer 'n taal (Frans) en ek studeer (LLB) ook deur Unisa. Ek probeer om nuwe dinge te leer, soos nuwe resepte (in die kombuis) en om besig te bly buite rugby.
"Ek probeer om dit regdeur die jaar te doen, nie net tydens die inperking nie, want ek het gevind dat wanneer rugby al my tyd op 'n spesifieke tydstip in beslag neem, ek op my slegste speel," sê Smith.